พสกนิกรไทย เปล่งเสียงทรงพระเจริญอย่างกึกก้องด้วยความปลาบปลื้มใจ ที่ได้ชมพระบารมีพระบาทสมเด็จพระเจ้าอยู่หัวและสมเด็จพระนางเจ้าฯ พระบรมราชินี อย่างใกล้ชิด
พสกนิกรไทย เปล่งเสียงทรงพระเจริญอย่างกึกก้องด้วยความปลาบปลื้มใจ ที่ได้ชมพระบารมีพระบาทสมเด็จพระเจ้าอยู่หัวและสมเด็จพระนางเจ้าฯ พระบรมราชินี อย่างใกล้ชิดหลังจาก พระบาทสมเด็จพระเจ้าอยู่หัว และสมเด็จพระนางเจ้าฯ พระบรมราชินี เสด็จออก ณ สีหบัญชร พระที่นั่งสุทไธสวรรย์ปราสาท พสกนิกรไทยจากทั่วทุกสารทิศ ที่เฝ้าทูลละอองธุลีพระบาทอย่างเนื่องแน่นเต็มพื้นที่และบริเวณใกล้เคียงได้เปล่งเสียงทรงพระเจริญดังกึกก้องด้วยน้ำเสียงและสีหน้าปลาบปลื้มใจ บางคนน้ำตาไหลอายสองแก้มเปื้อนด้วยรอยยิ้มแห่งความดีใจที่ได้ชื่นชมพระบารมีทั้ง 2 พระองค์ใกล้ๆ พร้อมชูพระบรมฉายาลักษณ์พระบาทสมเด็จพระเจ้าอยู่หัวขึ้นเหนือศรีษะ โบกธงชาติ และธงตราสัญลักษณ์พลิ้วไหวสวยงามแสดงออกถึงความจงรักภักดีอย่างหาที่สุดมิได้ โดยเฉพาะช่วงพระบาทสมเด็จพระเจ้าอยู่หัวทรงโบกพระหัตถ์ให้กับพสกนิกรยังความปลาบปลื้มใจ พร้อมใช้กล้องและโทรศัพท์มือถือเก็บภาพพระองค์เป็นที่ระลึกและเป็นแรงใจที่ครั้งหนึ่งเคยได้เป็นส่วนหนึ่งของประวัติศาสตร์ชาติไทยในพระราชพิธีบรมราชาภิเษก  ขณะที่ พสกนิกรกล่าวเป็นเสียงเดียวกัน ว่า มีความสุขและดีใจด้วยใบหน้าเปื้อนรอยยิ้มและคราบน้ำตาที่เปี่ยมไปด้วยความสุขเมื่อเปล่งเสียงทรงพระเจริญ ที่สำคัญเป็นครั้งแรกที่ได้เข้าร่วมพระราชพิธีบรมราชาภิเษก แม้จะเดินทางมาเฝ้าทูลละอองธุลีพระบาทตั้งแต่ช่วงเช้าหรือบางคนเดินทางมาจากต่างจังหวัดโดยไม่รู้สึกเหนื่อยล้า แต่รู้สึกภาคภูมิใจที่มีโอกาสเข้าร่วมเป็นส่วนหนึ่งในพระราชพิธีบรมราชาภิเษก แล้วจะนำเรื่องราวประทับใจไปเล่าต่อกับลูกหลานให้ฟัง (....ปล่อยเสียงประชาชน....)สำหรับบรรยากาศโดยรอบพระบรมมหาราชวังพสกนิกรบางส่วนช่วยกันเก็บขยะ เศษขวด เศษพลาสติกต่างๆทิ้งลงถุงและถังขยะที่จัดเตรียมไว้อย่างเรียบร้อย   บางส่วนรอชมการแสดงโดรนแปรอักษรเฉลิมพระเกียรติ เพื่อถวายราชสดุดีจักรีวงศ์ บริเวณท้องสนามหลวง และบางส่วน เดินทางกลับบ้านโดยมีเจ้าหน้าที่และจิตอาสาคอยอำนวยความสะดวกเนื่องจากมีประชาชนส่วนใหญ่เดินทางมาจากต่างจังหวัด เป็นเด็ก และคนชรา